  Майя Бывальцева 2017-тӥ арын укмысэтӥ классэз йылпумъясь 551 пиналъёс удмурт кылъя экзамен сётозы. 29-тӥ куартолэзе журналистъёслы со сярысь вераз Удмуртиысь дышетонъя но тодосъя министерствоысь управленилэн кивалтӥсез Лариса Пластинина. «Ми соин данъяськыны быгатӥськомы. Умой тодӥсько, ми анай кылъя будӥськомы. Со милемыз туж шумпоттэ. Кык ар талэсь азьло милям 8 адями вал, кылем арын — 250 пала, нош таяз арын 551 дышетскисьёс удмурт кылъя экзамен сёто», — пусйиз Лариса Пластинина. Солэн верамезъя, Удмуртиысь дышетонъя но тодосъя министерство кык ар талэсь федерал центрен кенешонъёс нуиз. Азьвыл укмысэтӥ классын дышетскисьёс аттестат басьтон понна 4 экзамен сётыны кулэ вал но эшшо одӥгзэ анай кылъя.  «Одӥг кылэ вуыны луиз. Али удмурт кыл но литература пыро со экзаменъёс пӧлы, кудъёссэ нылпиос бырйыны быгато», — вераз Лариса Платинина. 2017-тӥ арын укмысэтӥ классын дышетскись 15 сюрс 151 пиналъёс одно кулэ тодметъёсъя — ӟуч кылъя но математикая — экзаменъёсты сётозы. Быръёноосыз пӧлын тужгес вӧлмемын обществознание, сое 8 сюрс 223 адями бырйиз. Тегъёс: Дышетон Удмуртия экзамен школаос удмурткыл Дышетонъянотодосъяминистерство  